# Na temelju Odluke o uvjetima za prijam učenika u učeničke domove u školskoj godini 2023./2024. (NN 65/2023)

# UČENIČKI DOMOVI

# objavljuju

## N A T J E Č A J

##### ZA PRIJAM UČENIKA SREDNJIH ŠKOLA U UČENIČKE DOMOVE GRADA ZAGREBA U ŠKOLSKOJ GODINI 2023./2024.

###### Zajednička obavijest

(1) Uslugama odgojnih aktivnosti, smještaja i prehrane učeničkoga doma mogu se koristiti redoviti učenici srednjih škola u Republici Hrvatskoj koji se školuju izvan mjesta stalnoga boravka i koji su hrvatski državljani, Hrvati iz drugih država, djeca državljana država Europskog gospodarskog prostora i Švicarske Konfederacije te djeca državljana zemalja izvan Europskog gospodarskog prostora i Švicarske Konfederacije.

(2) Učenički dom prima učenike na smještaj za vrijeme trajanja upisanoga programa obrazovanja u skladu sa statutom učeničkog doma te odredbama sklopljenoga ugovora o međusobnim pravima i obvezama, o čemu odlučuje odgajateljsko vijeće učeničkoga doma.

(3) Učenički dom prima učenike državljane zemalja izvan Europskog gospodarskog prostora i Švicarske Konfederacije ako imaju reguliran status boravka sukladno zakonu kojim je uređen status stranaca, uz suglasnost osnivača.

(4) Na nepopunjena mjesta učenički dom može primiti i studente hrvatskih visokih učilišta s liste prvenstva koju utvrde studentski centri te druge polaznike, ako to ne ometa redoviti odgojni rad i život u učeničkome domu.

(5) S roditeljem/skrbnikom svakog učenika, studentom, odnosno drugim korisnikom usluga učeničkog doma, učenički dom sklapa ugovor o međusobnim pravima i obvezama.

(6) Učenici prvih razreda srednjih škola se prijavljuju i upisuju u učenički dom u školskoj godini 2023./2024. **elektroničkim načinom** preko mrežne stranice Informacijskog sustava prijava i upisa u učenički dom (u daljnjem tekstu: **ISPUUD**) domovi.e-upisi.hr, a na temelju natječaja za upis koji raspisuju i objavljuju učenički domovi.

(7) U svakome upisnom roku kandidat može prijaviti najviše **četiri (4)** odabira učeničkih domova.

**I. Pravo izravnoga prijma** iz prethodne točke natječaja ostvaruju:

(1) učenici kojima su oba roditelja preminula;

(2)) učenici na temelju članka 126. Zakona o hrvatskim braniteljima iz Domovinskog rata i članovima njihovih obitelji (Narodne novine, broj 121/2017, 98/2019 i 84/21) – djeca smrtno stradalog hrvatskog branitelja iz Domovinskog rata, djeca nestalog hrvatskog branitelja iz Domovinskog rata i djeca hrvatskog ratnog vojnog invalida iz Domovinskog rata, ako im redoviti novčani mjesečni prihodi po članu kućanstva za razdoblje od prethodna tri mjeseca ne prelaze 60% proračunske osnovice u Republici Hrvatskoj.

Za ostvarivanje prava navedenih ovom točkom natječaja, učenik je dužan priložiti odgovarajuću dokumentaciju nadležnih tijela ili dati privolu da se navedeni podaci mogu provjeriti u dostupnim bazama podataka nadležnih državnih tijela.

**II. Elementi vrednovanja i utvrđivanje ukupnoga rezultata kandidata**

(1)**Za prijam ostalih učenika** prvih razreda srednjih škola u učenički dom, izuzev učenika iz točke I. ovog natječaja, prijavljenom kandidatu vrednuju se **zajednički i dodatni element vrednovanja.**

(2) Ljestvica poretka kandidata utvrđuje se na osnovi bodovanja zajedničkog i dodatnog elementa vrednovanja.

(3) Ako dva ili više učenika na zadnjem mjestu ljestvice poretka imaju isti ukupan broj bodova na temelju zajedničkog i dodatnog elementa vrednovanja, upisuju se svi učenici.

(4**) Zajednički element vrednovanja** za prijam učenika prvih razreda srednjih škola u učenički dom čine prosjeci zaključnih ocjena iz svih nastavnih predmeta na dvije decimale u posljednja četiri razreda osnovnog obrazovanja pomnožen s koeficijentom petnaest (15).

(5) **Dodatni element vrednovanja ostvaruju:**

1. učenici koji su upisali program obrazovanja u školi koja u svom sastavu ima učenički dom u koji se učenici prijavljuju ostvaruju dodatnih deset **(15) bodova** za upis u taj učenički dom;
2. učenik koji je upisao program obrazovanja za deficitarno zanimanje u županiji u kojoj se prijavljuje za upis u učenički dom, a sukladno Preporukama HZZ-a za obrazovnu upisnu politiku i politiku stipendiranja, ostvaruje dodatnih **pet (5) bodova**;

(c) učenici na temelju članka 126. Zakona o hrvatskim braniteljima iz Domovinskog rata i članovima njihovih obitelji – djeca smrtno stradalog hrvatskog branitelja iz Domovinskog rata, djeca nestalog hrvatskog branitelja iz Domovinskog rata i djeca hrvatskog ratnog vojnog invalida iz Domovinskog rata ako ne udovoljavaju uvjetima za izravan smještaj u učeničke domove i djeca hrvatskih branitelja iz Domovinskog rata koji su u obrani suvereniteta Republike Hrvatske sudjelovali najmanje 100 dana u borbenom sektoru, ostvaruju dodatnih deset **(10) bodova**;

(d) učenici na temelju članka 48.e Zakona o zaštiti vojnih i civilnih invalida rata (»Narodne novine«, broj 33/1992, 57/1992, 77/1992, 27/1993, 58/1993, 2/1994, 76/1994, 108/1995, 108/1996, 82/2001, 94/2001, 103/2003, 148/2013 i 98/2019) – djeca osoba poginulih, umrlih ili nestalih pod okolnostima iz članka 6., 7. i 8. ovoga Zakona, djeca civilnih invalida rata čije je oštećenje organizma nastalo pod okolnostima iz članka 8. ovoga Zakona i djeca mirnodopskih vojnih i civilnih invalida rata I. skupine sa 100% oštećenja organizma, ako im redoviti novčani mjesečni prihodi po članu kućanstva za razdoblje od prethodna tri mjeseca ne prelaze 60% proračunske osnovice u Republici Hrvatskoj, ostvaruju dodatnih deset **(10) bodova**;

(e) učenici čiji je roditelj mirnodopski vojni ili civilni invalid rata koji ima oštećenje organizma veće od 50%, ostvaruju dodatnih **pet (5) bodova**;

(f) učenici koji žive u otežanim uvjetima obrazovanja ostvaruju dodatnih 10 bodova po jednoj od osnova:

* ako učenik ima tešku bolest ili ako živi uz jednoga i/ili oba roditelja s dugotrajnom teškom bolesti što dokazuje liječničkom potvrdom o svojoj težoj bolesti, odnosno potvrdom o dugotrajnoj težoj bolesti jednoga i/ili obaju roditelja;
* ako učenik ima teškoće u razvoju što dokazuje rješenjem o primjerenom programu obrazovanja;
* ako je učenikov roditelj preminuo što dokazuje preslikom smrtovnice;
* ako živi uz jednoga i/ili oba roditelja koji su osobe s invaliditetom upisani/evidentirani u Hrvatskom registru osoba s invaliditetom;
* ako živi uz nezaposlena oba roditelja, u smislu članka 10. Zakona o tržištu rada (»Narodne novine«, broj 118/2018, 32/2020 i 18/2022), što dokazuje potvrdom o nezaposlenosti obaju roditelja za razdoblje od najmanje prethodna tri mjeseca iz područnoga ureda Hrvatskoga zavoda za zapošljavanje;
* ako živi uz samohranoga roditelja (roditelj koji nije u braku i ne živi u izvanbračnoj zajednici, a sam se skrbi o svome djetetu i uzdržava ga) korisnika socijalne skrbi, u smislu članka 15. točaka 1. i 5. Zakona o socijalnoj skrbi (»Narodne novine«, broj 18/2022 i 45/2022), što dokazuje potvrdom o korištenju socijalne pomoći, rješenjem ili drugim upravnim aktom centra za socijalnu skrb ili nadležnoga tijela u jedinici lokalne ili područne (regionalne) jedinice i Grada Zagreba o pravu samohranoga roditelja u statusu socijalne skrbi koje su izdale ovlaštene službe u zdravstvu, socijalnoj skrbi i/ili za zapošljavanje;
* ako živi bez odgovarajuće roditeljske skrbi (učenik smješten u institucije i u udomiteljske obitelji) što dokazuje potvrdom Hrvatskog zavoda za socijalni rad

(g) učenici koji su u posljednja četiri razreda osnovnog obrazovanja osvojili jedno od prvih triju mjesta na državnome i/ili međunarodnome natjecanju iz znanja i/ili natjecanju školskih sportskih društava ostvaruju dodatnih šest **(6) bodova**;

(h) učenici koji su u posljednja četiri razreda osnovnog obrazovanja imali ocjenu iz vladanja uzorno ostvaruju **pet (5) dodatnih bodova**;

(j) učenici čiji se brat, odnosno sestra (ili više njih) redovito školuje i stanuje izvan mjesta stalnog prebivališta ostvaruju **pet (5) dodatnih bodova** po broju braće i sestara.

**Dokazivanje statusa**

1. Za ostvarivanje prava navedenih točkom II., podtočkom (5.) ovog natječaja učenik je dužan priložiti odgovarajuću dokumentaciju nadležnih tijela ili dati privolu da se gore navedeni podaci mogu provjeriti u dostupnim bazama podataka nadležnih državnih tijela.
2. Vrednuju se državna natjecanja iz znanja iz Kataloga natjecanja i smotri učenika i učenica osnovnih i srednjih škola Republike Hrvatske, koja se provode u organizaciji Agencije za odgoj i obrazovanje, a koja je odobrilo Ministarstvo znanosti i obrazovanja, te međunarodna natjecanja koja verificira Agencija za odgoj i obrazovanje, i to u posljednja četiri razreda osnovne škole.
3. Vrednuju se natjecanja školskih sportskih društava u posljednja četiri razreda osnovne škole koja su ustrojena prema Propisniku Državnog prvenstva školskih sportskih društava Republike Hrvatske pod nadzorom natjecateljskog povjerenstva Hrvatskoga školskoga sportskog saveza.
4. Ako je učenik sudjelovao na nekoliko natjecanja ili na natjecanjima iz više područja, vrsta i razina, boduje mu se najpovoljniji rezultat.
5. Ako je više učenika ostvarilo jednak broj bodova i nalaze se na posljednjem mjestu konačne ljestvice poretka u učeničkom domu, svi ostvaruju pravo upisa u učenički dom.

Iznimno, o posebnim uvjetima prijma u učenički dom pri rješavanju pojedinačnih slučajeva prijma učenika prvih razreda srednje škole koji nisu utvrđeni točkama I. i II. ovog natječajnog teksta te prijma učenika drugih, trećih, četvrtih i petih razreda srednje škole odlučuje odgajateljsko vijeće učeničkoga doma na temelju podnesene zamolbe učenika/roditelja/skrbnika za prijam učenika u učenički dom.

**III. Rokovi**

Učenici prvih razreda srednje škole će se prijavljivati za prijam i upisivati u učeničke domove u školskoj godini 2023./2024. u ljetnome i jesenskome upisnom roku.

***Ljetni upisni rok***

|  |  |
| --- | --- |
| Opis postupaka | Datum |
| Početak prijava učenika/kandidata u sustav | 3.7.2023. |
| Prijava odabranih učeničkih domova | 10. - 13. 7.2023. |
| Dostava dokumentacije (dokumenti kojima se ostvaruju dodatna prava za upis u učenički dom -dostavljaju se na domovi.e-upisi.hr) | 10. – 12. 7.2023. |
| Unos prigovora (helpdesk.hr) | 12.7.2023. |
| Brisanje s lista kandidata koji nisu zadovoljili preduvjete | 12.7.2023. |
| Ispis i zaprimanje potpisanih prijavnica (učenici dostavljaju razrednicima ili ih skenirane učitaju u sustav; kandidati iz drugih obrazovnih sustava skenirane prijavnice  učitaju u sustav)  Brisanje s lista kandidata koji nisu zadovoljili preduvjete ili dostavili prijavnice | 13. -14. 7.2023. |
| **Objava konačnih ljestvica poretka** | **17. 7.2023.** |
| Dostava dokumenata koji su uvjet za upis u učenički dom. Može se obaviti elektroničkim putem na domovi.e-upisi.hr ili dolaskom u učenički dom na propisani datum.  Točan datum zaprimanja dokumenata uživo za svaki učenički dom stoji na mrežnim stranicama i oglasnim pločama učeničkog doma.   * Upisnica (obavezno za sve učenike) * Potvrda obiteljskog liječnika o nepostojanju kontraindikacija za smještaj u učenički dom (obavezno za sve učenike) * Potpisan ugovor | **17. - 19.7.2023**. |
| Objava slobodnih upisnih mjesta za jesenski upisni rok | 20. 7. 2023. |

***Jesenski upisni rok***

|  |  |
| --- | --- |
| Opis postupaka | Datum |
| Početak prijava učenika/kandidata u sustav i prijava odabranih učeničkih domova | 28. -30. 8.2023. |
| Dostava dokumentacije (dokumenti kojima se ostvaruju dodatna prava za upis u učenički dom -dostavljaju se na domovi.e-upisi.hr) | 28. – 29. 8.2023. |
| Unos prigovora (helpdesk.hr) | 29. 8. 2023. |
| Brisanje s lista kandidata koji nisu zadovoljili preduvjete | 29. 8. 2023. |
| Ispis i zaprimanje potpisanih prijavnica (učenici dostavljaju razrednicima ili ih skenirane učitaju u sustav; kandidati iz drugih obrazovnih sustava skenirane prijavnice  učitaju u sustav)  Brisanje s lista kandidata koji nisu zadovoljili preduvjete ili dostavili prijavnice | 31. -31. 8.2023. |
| **Objava konačnih ljestvica poretka** | **31. 8.2023.** |
| Dostava dokumenata koji su uvjet za upis u učenički dom. Može se obaviti elektroničkim putem na domovi.e-upisi.hr ili dolaskom u učenički dom na propisani datum.  Točan datum zaprimanja dokumenata uživo za svaki učenički dom stoji na mrežnim stranicama i oglasnim pločama učeničkog doma.   * Upisnica (obavezno za sve učenike) * Potvrda obiteljskog liječnika o nepostojanju kontraindikacija za smještaj u učenički dom (obavezno za sve učenike) * Potpisan ugovor | **31 8.. – 1. 9. 2023**. |
| Objava slobodnih upisnih mjesta za jesenski upisni rok | 1. 9. 2023. |

**IV. Upis učenika u učenički dom**

(1) Postupci potvrđivanja (zaključavanja) lista prioriteta, potpisivanja i pohranjivanja prijavnica s konačnom listom prioriteta učenika opisani su na mrežnoj stranici domovi.e-upisi.hr.

(2) Na temelju javne objave konačnih ljestvica poretka učenika u ISPUUD-u, učenik ostvaruje pravo upisa u učenički dom u školskoj godini 2023./2024.

(3) Učenik svoj upis potvrđuje vlastoručnim potpisom i potpisom roditelja/skrbnika na obrascu (upisnici) dostupnom na mrežnoj stranici domovi.e-upisi.hr, koji je dužan dostaviti osobno ili elektroničkim putem učeničkom domu u rokovima utvrđenim u točki III. ovog teksta.

(4) Nakon što učenik dostavi upisnicu i liječničku potvrdu obiteljskog liječnika o nepostojanju kontraindikacija za smještaj u učeničkom domu, roditelj / skrbnik učenika dužan je potpisati ugovor o međusobnim pravima i obvezama s učeničkim domom u skladu s rokovima utvrđenim, u točki III. ovog teksta.

(5) Potpisivanjem upisnice i ugovora učenik je upisan u učenički dom.

(6) Dostava potpisanog ugovora može se obaviti:

* Dolaskom u učenički dom
* Elektroničkim putem uz obaveznu dostavu originala zemaljskom poštom te presliku važeće identifikacijske isprave (osobne iskaznice, putovnice)